बिटिसि बिसायख’थिनि सानखौ बिसायख’थि आयगा फिन फोसाव फिनाखैब्लाबो राजखान्थि दोलोफोरा बिसायख’थि फोसावनायनि मुङाव दलर थायैखौ नुनो मोनगासिनो दं। सोंखारिलायनाय- नासयलायनायजों गुदुं हाव-हाव बिसायख’थिनि बोथोरा सोलिगासिनो दं। बे खेबाव खुगा खेवबाय इउ पि पि एल दोलोनि आफादगिरि प्रमद बर’आ। बावैसो सान सिगां इउ पि पि एल दोलोनिफ्राय एरख’जानाय पृथ्बीराज नारायण देब मेस आरो बिपिएफनि दैदेनगिरि अनजालि प्रभा दैमारीमोना प्रमद बर’आ हाग्रामा महिलारीखौ लोगो जानायनि खोथा बुंनायनि बेलायाव खुगा खेवदों प्रमद बर’आ। बागसा जिल्लानि ककलाबारी बियाबाव गोबां जायगानि बिसायख’थिनि फोसावदिं आफादाव बाहागो लानानै इउ पि पि एल दोलोनि आफादगिरि प्रमद बर’आ बिपिएफजों लोगो जानायनि बेलायाव बुङो दि हाग्रामा महिलारीया गिबियाव लोगो जानायनि खोथा होग्रोदोंमोन। बिनिखायनो हाग्रामा महिलारीजों सावरायनायबो जादोंमोन। नाथाय बिपिएफनि नेमखान्थि आरो दिन्थिनेरसोनफोरजों फारागथि थानायाव लोगो जानो हायाखै इउ पि पि एलआ। ओजों एरख’जानाय दैदेनगिरि पृथ्बीराज नारायण देब मेसनि अजदा जेबो थार गैया होननानै फोरमायो प्रमद बर’आ।